سیدہ رقیہ مسجد

سیدہ رقیہ مسجد (عربی: مَسْجِد ٱلسَّيِّدة رُقَيَّة) دمشق، شام میں واقع ہے اور اس میں سکینہ سلام اللہ علیہا کی قبر مبارک ہے، آپ "رقیہ " کے نام سے مشہور تھیں اور آپ سیدنا حسین ابن علی علیہ السلام کی دختر تھیں ۔ جو واقعۂ کربلا میں موجود تھیں۔ کہا جاتا ہے کہ ان کی وفات شام میں ہوئی اور انھیں دمشق میں یزید بن معاویہ کے محل کے قریب ایک کھنڈر میں دفن کیا گیا۔ بعد کے دور میں، خصوصاً ایوبی عہد میں ان کی قبر کے گرد ایک روضہ تعمیر کیا گیا۔ وقت کے ساتھ ساتھ اس مزار کی متعدد بار تجدید اور تعمیر نو ہوتی رہی۔ پہلی مرتبہ اس کی تجدید 1125 ہجری میں کی گئی، دوسری بار 1323 ہجری میں اور آخری مرتبہ 1399 ہجری میں اسے دوبارہ تعمیر کیا گیا۔ وفات شیعہ عقیدے کے مطابق رقیہ بنت حسین امام حسین کی سب سے چھوٹی بیٹی تھیں، جن کی والدہ ام اسحاق تھیں۔ وہ واقعۂ کربلا میں موجود تھیں اور یومِ عاشورہ کے دن اپنے والد اور ان کے ساتھیوں کی شہادت کا مشاہدہ کیا۔ کربلا کے بعد وہ دیگر اہلِ بیت خواتین اور بچوں کے ساتھ قافلۂ اسیران میں شامل ہو کر شام لے جائی گئیں تاکہ یزید بن معاویہ کے دربار میں پیش کیا جا سکے۔ شام پہنچنے پر انھیں ایک کھنڈر میں، جو یزید کے محل کے قریب تھا، ٹھہرایا گیا۔ روایت کے مطابق ایک رات سیدہ رقیہ نے خواب میں اپنے والد امام حسین کو دیکھا۔ جاگنے کے بعد وہ رونے لگیں اور ان کی فریاد سے دیگر خواتین و بچے بھی رونے لگے، جس سے پورا مقام آہ و بکا سے بھر گیا۔ یہ آوازیں یزید تک پہنچیں تو اس نے حکم دیا کہ امام حسین کا سر مبارک ان کے پاس لایا جائے۔ جب سر مبارک لایا گیا اور انھوں نے اسے دیکھا تو شدتِ غم سے مسلسل روتے روتے وفات پا گئیں۔ روایت کے مطابق ان کی وفات 7 صفر 61ھ کو ہوئی اور انھیں اسی مقام پر دفن کیا گیا جہاں ان کا انتقال ہوا۔ دمشق میں مقام رقیہ بنت حسین کا مقام شام کے شہر دمشق کے محلہ عمارہ میں واقع ہے۔ یہ مقام جامع اموی سے تقریباً 100 میٹر کے فاصلے پر، مسجد مقامِ راس حسین کے قریب اور باب فرادیس کے ساتھ سوق عمارہ کے علاقے میں واقع ہے۔ روایات کے مطابق اس مقام پر سب سے پہلے ایوبی سلاطین میں سے ایک نے 526 ہجری میں تعمیر کروائی۔ بعد ازاں 768 ہجری میں اس روضے پر ایک چھوٹا گنبد بنایا گیا۔ اس کے بعد مختلف ادوار میں اس مقام کی متعدد بار تعمیر و تجدید ہوتی رہی۔ 1280 ہجری میں پہلی باقاعدہ تجدید کی گئی۔ پھر 1323 ہجری میں دوبارہ اس کی تعمیر و مرمت ہوئی، جو ایران کے وزیرِ صدارت علی اصغر خان کے زیرِ نگرانی انجام پائی۔ بعد ازاں 1399 ہجری (1980ء) میں اس مقام کو وسیع پیمانے پر دوبارہ تعمیر کیا گیا۔ اس سے پہلے روضے کا رقبہ بہت محدود تھا، مگر نئی تعمیر میں قبر اور قدیم گنبد کو شامل کرتے ہوئے اس کے ساتھ نماز گاہ، رواق اور صحن بھی بنایا گیا۔ اس توسیع کے بعد کل رقبہ تقریباً 4000 مربع میٹر تک پہنچ گیا، جس میں تقریباً 600 مربع میٹر کھلا صحن اور وسیع فضا شامل ہے۔ نگار خانہ مزید دیکھیے رقیہ بنت حسین حوالہ جات سانچہ:شیعہ اسلام میں مقدس ترین مقامات